Espoon katupartio aloittaa helmikuussa – aloite hoitoalan naisilta

HUOLI "Kantaväestön lisäksi turvapaikanhakijat pelkäävät, ja varsinkin lapset."

Katupartiot aikovat aloittaa Vantaalla helmikuussa. Kuva arkistosta. Päivi Tuovinen

Tuomas Massinen

Espoossa, Helsingissä ja Vantaalla käynnistellään katupartiotoimintaa. Streetpatrol-ryhmä ilmoittaa aloittavansa katupartioinnin keskusta-alueilla helmikuussa.

Espoossa toimintaa aiotaan järjestää aluksi "ydinkeskustan" alueella. Jäsenten lisääntyessä toimintaa laajennetaan ja ryhmä aikoo vastata "jopa yksityisiin saattopyyntöihin". Vantaalla aloituspaikkana on Tikkurila.

Hoitoalalla työskentelevät Tiia Törhönen ja Satu Wickman ovat perustaneet kaupunkikohtaisia Facebook-ryhmiä. joissa toimintaa suunnitellaan Espoossa, Helsingissä ja Vantaalla. Kussakin ryhmässä on jäseninä toistakymmentä vapaaehtoista. Kaksikko on koonnut vastaavia ryhmiä jo 13 kaupungissa, ensiksi Oulussa.

Törhösen mukaan idea syntyi ihmisten yhteydenottojen johdosta.

–Meille on lyhyessä ajassa tullut paljon turvapaikanhakijoita, mikä aiheuttaa hämmennystä ja turvattomuutta. Suomi on jakautunut kahtia, ja vihan lietsonta on käsin kosketeltavissa. Tästä on päästävä eroon.

Katupartioinnilla halutaan parantaa sekä kantaväestön että ulkomaalaistaustaisten turvallisuutta.

–Kantaväestön lisäksi turvapaikanhakijat pelkäävät, ja varsinkin lapset. Asukkaiden mukaan ulkona on turvatonta liikkua illalla.

Partioiden on tarkoitus liikkua viikoittain yleisillä paikoilla isoissa porukoissa. Heillä on mukanaan turvasumuttimia.

–Ilmoitamme häiriöistä viipymättä poliisille, jolle kuuluu turvallisuuden valvonta.

Onko teillä aatetta tai poliittista vakaumusta?

–Ei ole muuta kuin lähimmäisen rakkaus, Törhönen toteaa.

Katupartiolaisiksi pääsevät Törhösen mukaan täysi-ikäiset, jotka eivät ole syyllistyneet rikoksiin tai vihakirjoituksiin eivätkä ole äärioikeistolaisia.

–Emme hyväksy rasistisia viittauksia.

Soldiers of Odin -katupartion jäsenillä on uutisoitu olevan rikostaustaa.

– Emme tee yhteistyötä heidän kanssaan, Törhönen sanoo.

Espoossa katupartiossa on Törhösen mukaan tällä haavaa kaksitoista jäsentä.

–Emme ole asiaa alueella markkinoineet. Jäsenet ovat espoolaisia, koska Streetpatrolin kaupunkikohtaisille sivuille hyväksytään vain ne, jotka ovat käytettävissä kyseisellä alueella.

Törhönen kertoo, että he ovat yhteydessä paikalliseen poliisiin ennen partioiden aloittamista. Tarkkaa aloitusajankohtaa häneltä ei heru.

–Helmikuussa alkaa mutta päivää ei tulla ilmoittamaan missään. Emme halua huomiota.

Streetpatrolin sääntöjä ”Pyrimme lisäämään laillista turvallisuutta kaikkien kadulla liikkuvien keskuudessa taustaan, uskontoon tai kansalaisuuteen katsomatta”. ”Poliisille kuuluu yleisen järjestyksen ja turvallisuuden valvonta, sitoudumme ilmoittamaan kaikesta poliisille viipymättä”. ”Jokaisella on oikeus puolustaa itseä tai toista oikeudettomalta hyökkäykseltä”. ”Liikumme vähintään 10 hengen porukoissa (turvallisuus ja näkyvyys)”. ”Partio kokoontuu ja ryhmän keulakuvat/ylläpitäjät jakavat alueet, joissa tarvitaan meikäläisiä”.